Industri Energi

Industri Energi var et norsk fagforbund som organiserte medlemmer innen olje- og gassindustri, farmasøytisk industri, aluminium og andre kjemiske og metallproduserende industrier. Det var ett av medlemsforbundene i Landsorganisasjonen i Norge (LO). Forbundet fusjonerte i desember 2023 med Forbundet for Ledelse og Teknikk (FLT) til Forbundet Styrke.«Prosessen med Industri Energi» , på FLTs nettsted; besøkt 23. juni 2024. 

Industri Energi var et resultat av en sammenslåing av Norsk Olje- og Petrokjemisk Fagforbund og Norsk Kjemisk Industriarbeiderforbund den 4. september 2006.

Forbundet organiserte også ansatte i miljøbedrifter, vaskerier, renserier, plastbedrifter, fiskefor- og fiskemel-bedrifter, møbel- og annen treindustri, og en rekke andre bransjer. Industri Energi var det største fagforbundet i en rekke store norske virksomheter, blant annet Equinor, Hydro, Yara, Orkla og Ekornes.

Industri Energi hadde per august 2022 om lag 56100 medlemmer. Forbundsleder fra 2017 var Frode Alfheim. Nestledere var Lill-Heidi Bakkerud og Ommund Stokka.

Industri Energi var medlem av fire globale fagforeningssammenslutninger (Global Unions): IndustriALL Global Union, Den Internasjonale Transportarbeiderføderasjonen, Building and Wood Workers International og IUF (The International Union of Food, Agricultural, Hotel, Restaurant, Catering, Tobacco and Allied Workers' Associations).  Videre var forbundet tilsluttet tilsvarende sammenslutninger på europeisk og nordisk nivå; IndustriALL Europe, European Transport Workers' Federation, European Federation of Building and Woodworkers,  Industriansatte i Norden, Nordisk Bygnings- og Trearbeiderføderasjon og Nordisk Transportarbeiderføderasjon.

Forbundet opprettet i 2010 Arthur Svenssons internasjonale pris for faglige rettigheter, som deles ut årlig med formål å fremme fagforeningsarbeid og faglige rettigheter nasjonalt og internasjonalt.

I juni 2008 sluttet Fagforbundet ALT seg til Industri Energi.

Fra 1. januar 2009 ble Norsk Treindustriarbeiderforbund en del av forbundet.

Ledere
2017–2023 Frode Alfheim
2006–2016 Leif Sande

 Referanser 

Eksterne lenker



Kategori:Norske fagforbund
Kategori:Landsorganisasjonen i Norge
Kategori:Organisasjoner etablert i 2006